作者:陳元光
標題:太母魏氏半徑題石
內容:喬嶽標仙跡，玄扃妥壽姬。烏號非嶺海，鶴仰向京師。系牒公侯裔，懸弧將相兒。清貞蜚簡籍，規範肅門楣。萬裡提兵路，三年報母慈。劍埋龍守壤，石臥虎司碑。憂闋情猶結，祥回禫屆期。竹符忠介凜，桐杖孝思淒。許史峋嶙篆，曹侯感舊詩。鴻蒙山暝啟，駿彩德昭垂。華表瑤池冥，清漳玉樹枝。昭題盟嶽瀆，展墓慶重熙。